Foto/video: Index/Sanja Padjen/Pixsell/Matija Habljak



ZAVRŠEN je prosvjed protiv Istanbulske konvencije koji se održao danas u centru Zagreba. Na prosvjedu se, prema procjenama policije, okupilo oko pet tisuća ljudi, a organizatori tvrde da ih je bilo 10 puta više.



>> Organizatori tvrde da je protiv Istanbulske prosvjedovalo 50 tisuća ljudi, policija kaže da ih je bilo 10 puta manje



>> Incident na prosvjedu u Zagrebu, umirovljeni general nasrnuo na protuprosvjednicu



Iako su se organizatori nadali da će na prosvjed doći od 50 do 100 tisuća ljudi, to se nije dogodilo.



Okupljanje je počelo na Trgu žrtava fašizma, pred središnjicom HDZ-a. Mnogi prosvjednici nosili su hrvatske zastave, slike Franje Tuđmana (osnivača stranke protiv koje su danas prosvjedovali).



No, nezanemariv dio prosvjednika došao je autobusima iz cijele Hrvatske, što znači da je na prosvjedu bilo relativno malo ljudi iz Zagreba.



General nasrnuo na ženu na prosvjedu protiv Konvencije koja štiti žene od nasilja



Prosvjed je prošao uz jedan incident prilikom kojeg je umirovljeni general Željko Sačić nasrnuo na protuprosvjednice koje su htjele razviti transparent podrške ratifikaciji Istanbulske.



Što se tiče govornika i govornica na prosvjedu, mogle su se čuti uobičajene teze o "nametanju rodne ideologije", a posebno je nadahnuta bila Gordana Turić, bivša zastupnica HDZ-a, koja je mrtva-hladna ustvrdila da je cilj Istanbulske konvencije smanjiti broj katolika u Hrvatskoj tako da više ne budu u većini.



Plenković može mirno spavati



Od viđenijih političara i javnih osoba na prosvjedu su viđeni HRAST-ovci Ladislav Ilčić i Hrvoje Zekanović, ekstremni desničari Zlatko Hasanbegović i Bruna Esih, šefica udruge U ime obitelji Željka Markić, europarlamentarka Ruža Tomašić, šatoraš Đuro Glogoški i Pero Ćorić iz opskurnog HSP AS-a. Na prosvjedu nije viđen nijedan saborski zastupnik HDZ-a.



Prosvjednici su urlali "Izdaja, izdaja" i "Plenkoviću, odlazi", ali nakon što je postalo jasno da čak ni Katolička crkva i njezine satelitske udruge ne mogu okupiti više od 5000 prosvjednika protiv Istanbulske i to po lijepom vremenu, jasno je da Plenković može mirno spavati.



Tijek prosvjeda iz minute u minutu:







12:58 Iako organizatori tvrde da se na prosvjedu okupilo oko 50,000 ljudi, u stvarnosti ih je 10 puta manje. Prema procjenama policije, na prosvjed protiv Istanbulske došlo je oko 5,000 ljudi.



12:55 Prosvjed je završio i prosvjednici se lagano razilaze.



12:47 Govornicu Turić smeta i zabrana ustaškog pozdrava "Za dom spremni", a dodala je i da je cilj Istanbulske konvencije da u Hrvatskoj bude manje od 50 posto katolika.



12:45 "Europa nije imala milosti kad su se ubijali Hrvati, a sad nas žele pokoriti Istanbulskom konvencijom", rekla je Turić, dodavši kako "Hrvatskoj trebaju nevladine udruge, ali ne one koje su protiv Hrvatske, nego za Hrvatsku".



12:43 Turić govori i protiv reforme obrazovanja, a prosvjednici skandiraju "Izdaja, izdaja!".



12:42 Prosvjednici su pokušali prekriti transparent podrške Istanbulskoj zastavom HČSP-a, pogledajte snimku:







12:37 Turić je posebno prozvala ministricu znanosti i obrazovanja Blaženku Divjak, koja se založila za ratifikaciju Istanbulske. Prosvjednici su spominjanje njezinog imena popratili hukanjem i urlanjem "Izdaja, izdaja".



12:35 "Kažu nam da smo nazadni jer vjerujemo u Boga", rekla je Turić, pa se obrušila na nevladine udruge koje, tvrdi ona, "ratuju protiv Hrvatske".



12:34 "Mi u svojoj zemlji sada osjećamo ugrozu. Istanbulska konvencija je protivna kršćanstvu", rekla je potom Gordana Turić, koja je bila HDZ-ova zastupnica u prva dva saziva sabora.



12:32 "Saborski zastupnici, zaustavite ratifikaciju Istanbulske konvencije", poručila je Burazer.



12:27 Organizatori tvrde da će udruge za ljudska prava i pomoć žena zbog Istanbulske konvencije dobiti ogroman novac iz proračuna. "Dobijaju novac za silovane žene, a one organiziraju prosvjede protiv Katoličke crkve", rekla je na razglas Marija Burazer, jedna od govornica na skupu.



12:24 "Malteška vlada uvela je prošle godine oznaku X na službenim dokumentima. Svi mogu zatražiti da se njihov spol označi sa X", požalila se jedna od govornica.



12:20 Organizatori tvrde da interpretativna izjava koju je vlada priložila uz Istanbulsku konvenciju pravno nema nikakvu vrijednost i nema učinak na pravnu vrijednost ratifikacije.



12:18 "Pozivam sve saborske zastupnike, koji u saboru predstavljate nas građane, da budu pošteni kao ljudi i kao zastupnici. Nemojte se praviti da ne čujete što vam mi građani danas poručujemo. Jer kad Plenković ode u Bruxelles, vi ćete ostati ovdje, u Hrvatskoj, a ja planiram izaći na sljedeće izbore i ovaj put ću glasati samo za one zastupnike koji će predstavljati mene i moju obitelj", rekla je organizatorica.



12:16 "Da ova vlada brine o ženama i djeci, teško bolesna djeca dobijala bi najbolje lijekove, baš kao što vlada sebi kupuje najbolje aute", poručila je organizatorica, pa dodala: "Nisu pokrenuli ratifikaciju Istanbulske da bi pomogli ženama i djeci, već da bi pomogli sami sebi."



12:11 Organizatori putem razglasa poručuju da Istanbulska konvencija neće zaustaviti nasilje nad ženama. "Konvencija u naše obrazovanje, kulturu i vjerske zajednice uvodi rodnu ideologiju", poručila je jedna od organizatorica.



12:09 Organizatori tvrde da je na prosvjedu više od 50 tisuća ljudi. Premijeru Plenkoviću skandiraju "Odlazi, odlazi!" i "Izdaja, izdaja!".



12:06 Prosvjednici uoči početka službenog dijela prosvjeda pjevaju hrvatsku himnu.



12:00 Došlo je do manjeg incidenta na Trgu bana Jelačića, javlja N1. Naime, protuprosvjednice su pokušale razviti transparent na kojem piše "Za rodnu ravnopravnost", a na njih je nasrnuo umirovljeni general Željko Sačić. Situaciju su morali smirivati zaštitari i policija. Bojana Genov iz Ženske mreže tvrdi da im nije bilo dozvoljeno razviti transparent. Opširnije.



11:58 Prosvjednici vrijeđaju protuprosvjednike, viču im da su "sotone" i "štakori".



11:57 Organizatori su putem razglasa poručili da se očekuje još prosvjednika.



11:55 Među prosvjednicima su i Hrastov saborski zastupnik Hrvoje Zekanović, ekstremno desna europarlamentarka Ruža Tomašić, šatoraš Đuro Glogoški i Pero Ćorić iz opskurnog HSP AS-a.



11:54 Prosvjednici su stali na glavnom zagrebačkom trgu. S razglasa se ori "Moja domovina" i "Lupi petama".



11:46 Prosvjednici su po dolasku na Jelačić plac zapjevali Thompsonovu "Lijepa li si", a protuprosvjednici im iz okolnih zgrada odgovaraju puštanjem zvukova sirena.







11:44 Prosvjedna kolona stigla je na glavni zagrebački trg. Protuprosvjednici su i dalje tamo, okruženi interventnom policijom.







11:38 Pogledajte kako izgleda protuprosvjed na Trgu bana Jelačića.







11:34 Prosvjednici se približavaju glavnom zagrebačkom trgu, a tamo ih čekaju protuprosvjednici koji podržavaju ratifikaciju Istanbulske konvencije, okruženi interventnom policijom.









11:29 Krenula su i skandiranja protiv predsjednika HDZ-a, prosvjednici viču: "Plenkoviću, odlazi!"









11:24 Prosvjednici urlaju "U boj, u boj, za narod svoj".



11:19 Prosvjednici su ušli u Jurišićevu ulicu uz skandiranje "Ovo je izdaja", "Izdali ste Hrvatsku" i "Prodane duše".



11:15 Prosvjednici skandiraju "Ovo je Hrvatska".



11:11 Na prosvjedu su i šefica udruge U ime obitelji Željka Markić, te ekstremni desničar Zlatko Hasanbegović.











11:09 Prosvjednici iz nekog razloga pjevaju "Ne dirajte mi ravnicu".



11:05 Na prosvjedu se okupilo oko 10 tisuća ljudi, kreću se prema Trgu bana Jelačića.



11:03 Prosvjedni marš krenuo je uz povike "Izdaja, izdaja!"



11:00 Prosvjednici se spremaju na početak prosvjednog marša uz pjesmu "Moja domovina".



10:59 Pogledajte reakciju prosvjednika na transparent protuprosvjednika:





10:55 Nekoliko ljudi je u ulici Račkoga izvjesilo transparent "ZA ratifikaciju Istanbulske konvencije". Prosvjednici su im odmah počeli vikati "Bando komunistička, siđite dolje!"







10:52 Među prosvjednicima su i kontroverzni studentski kapelan, don Damir Stojić, te predsjednik Hrasta Ladislav Ilčić.







10:48 Neki prosvjednici nose zastave HOS-a, na kojima je istaknut ustaški pozdrav "Za dom spremni"



10:45 Pogledajte okupljanje prosvjednika koju pjevaju "Zovi, samo zovi" i "Ustani bane":





10:35 Pred HDZ-om se pojavila i skupina mladića Dubrave s transparentom "Dubrava protiv rodne ideologije".









10:20 Prosvjednici nose transparente usmjerene protiv HDZ-a.







10:15 Prosvjednici se počinju okupljati na Trgu žrtava fašizma. Mnogi nose hrvatske zastave.







9:00 Jake policijske snage već su na terenu i čekaju prosvjednike, a autobusi pristižu na parkiralište kod Europskog trga.











Tekst se nastavlja ispod oglasa